**ΠΑΡΑΡΤΗΜΑ ΙΙΙ – Στοιχεία Δράσης**

1. **Φυσικό Αντικείμενο**

Η πράξη αφορά τη χρηματοδότηση των δικαιούχων για την υλοποίηση της πράξης «Ανάπτυξη παρεμβάσεων ενίσχυσης νηπίων (2-4 ετών), παιδιών (4-12 ετών) και γονέων Ρομά σε βιωματικά εργαστήρια και παιδικές κατασκηνώσεις» για 3 έτη με την παροχή συγκεκριμένων υπηρεσιών, όπως αυτές περιγράφονται στη συνέχεια.

Συγκεκριμένα, η πράξη απευθύνεται σε νήπια, παιδιά και γονείς που διαβιούν σε οικισμούς – καταυλισμούς Ρομά των δήμων της περιοχής παρέμβασης. Από τον πληθυσμό αυτό θα επιλεγούν τα ωφελούμενα άτομα, με συγκεκριμένες διαδικασίες, ενώ θα αξιοποιηθεί η εμπειρία των φορέων (ΟΤΑ) στο πεδίο της κοινωνικής ένταξης των Ρομά, οι οποίοι ήδη παρέχουν υπηρεσίες προς την εν λόγω ομάδα στόχο, αλλά και έχουν προβεί σε καταγραφή πληθυσμού, αναγκών, ιδιαιτεροτήτων, κλπ. του πληθυσμού αυτού, είτε ως δικαιούχοι σε συγχρηματοδοτούμενες πράξεις (όπως τα Κέντρα Κοινότητας με ή χωρίς παραρτήματα Ρομά), αλλά και εν γένει μέσω των κοινωνικών τους υπηρεσιών.

Από στοιχεία που έχουν στην διάθεσή τους οι Δήμοι και ειδικότερα τα Κέντρα Κοινότητας με Παραρτήματα Ρομά, είναι πολύ περιορισμένη ως ανύπαρκτη η συμμετοχή των παιδιών Ρομά σε κατασκηνώσεις χωρίς την επιδότηση από κάποιο πρόγραμμα.

Επιπρόσθετα, για την εξασφάλιση της συμμετοχής της τοπικής κοινότητας και σχετικών φορέων, αλλά και άλλων λειτουργιών της δημόσιας και ιδιωτικής ζωής (βλ. σχολεία, ιδιωτικές επιχειρήσεις, κατασκηνώσεις, κ.λ.π.) στην διαδικασία της ένταξης, ο Δήμος, ως καθ’ ύλην αρμόδιος, είναι εκείνος που θα υποστηρίξει τη διαδικασία και θα διαμορφώσει τις κατάλληλες συνθήκες για την ενεργοποίηση και συμμετοχή τους στη διαδικασία της ένταξης.

Αντίστοιχα, η συμμετοχή νηπίων Ρομά σε προσχολικές δομές είναι ελάχιστη, μια και είναι εξαιρετικά δύσκολη, λόγω του κοινωνικού και χωρικού αποκλεισμού και των ιδιαιτεροτήτων του τρόπου ζωής της ομάδας στόχου. Στο πλαίσιο της πολιτικής κοινωνικής μέριμνας του Δήμου για την Κοινωνική Ένταξη των Ρομά προκύπτει ότι δεν υπάρχει προηγούμενο ιστορικό παροχής αντίστοιχων ολοκληρωμένων υπηρεσιών από μεμονωμένους φορείς ή επιχειρήσεις που λειτουργούν στο πλαίσιο της αγοράς.

Σημειώνεται ότι δράσεις που υλοποιήθηκαν την τελευταία τουλάχιστον δεκαετία στο πλαίσιο υλοποίησης συγχρηματοδοτούμενων προγραμμάτων (π.χ. προγράμματα ενίσχυσης της εκπαίδευσης μαθητών/τριών Ρομά, προγράμματα για την καταπολέμηση της φτώχειας – ΤΕΒΑ), δεν ανάπτυξαν μια ολοκληρωμένη πράξη κοινωνικής μέριμνας για παιδιά Ρομά, δεδομένου του οριζόντιου χαρακτήρα τους και της διαθεσιμότητας των πόρων.

Η πράξη στοχεύει στην ενδυνάμωση της ομάδας στόχου (νήπια και παιδιά), στην ανάπτυξη ικανοτήτων και δεξιοτήτων (ομαδικότητα, κοινωνικοποίηση, δημιουργία δεσμών) και στην διευκόλυνση της διαδικασίας εισαγωγής, συμμετοχής, παραμονής, ενίσχυσης, ένταξης και προσαρμογής τους στον ευρύτερο κοινωνικό ιστό και στο σχολικό περιβάλλον και συνίσταται σε δύο επιμέρους δράσεις: :

* Βιωματικά Εργαστήρια και Συμμετοχή σε Παιδικές Κατασκηνώσεις: Υποστήριξη παιδιών που διαβιούν σε καταυλισμούς και οικισμούς Ρομά για συμμετοχή σε κατασκηνώσεις και πολιτισμικές – αθλητικές δραστηριότητες κατά την διάρκεια του έτους με στόχο την αρμονική και εποικοδομητική συνύπαρξη μεταξύ παιδιών που προέρχονται από την κυρίαρχη κουλτούρα και των παιδιών Ρομά, και
* Παροχή υπηρεσιών κοινωνικής μέριμνας για νήπια (2-4 ετών) που διαβιούν σε καταυλισμούς και οικισμούς Ρομά και συμβουλευτικών υπηρεσιών για την υποστήριξη των γονέων τους, με έμφαση στις νεαρές μητέρες.

Οι προαναφερόμενες δράσεις με τις αντίστοιχες υπηρεσίες θα εξειδικεύονται και θα παρέχονται στα ωφελούμενα άτομα από το προσωπικό της «Ομάδας Στήριξης» με σκοπό να συμβάλλουν στην άρση των διακρίσεων και στην προώθηση των ίσων ευκαιριών κοινωνικής ένταξης για άτομα που διαβιούν σε συνθήκες φτώχειας ή/και κοινωνικού αποκλεισμού. Οι επιμέρους ενέργειες αφορούν στην παροχή υπηρεσιών συμβουλευτικής, λειτουργία εργαστηρίων, συμμετοχή σε κατασκηνώσεις, προμήθεια εξοπλισμού και ρουχισμού, διοργάνωση εκδηλώσεων, ενημέρωση και ευαισθητοποίηση της ομάδας στόχου, αλλά και της τοπικής κοινότητας κ.α.

1. **Δικαιούχοι**

Ως προς την μεθοδολογία υλοποίησης, οι δύο δράσεις θα υλοποιηθούν με ίδια μέσα του Φορέα υλοποίησης (Δικαιούχος), ο οποίος μπορεί να είναι:

* Οργανισμοί Τοπικής Αυτοδιοίκησης Α΄ Βαθμού (Δήμοι) ή τα νομικά πρόσωπα αυτών, σε περιοχές που διαβιούν οι Ρομά.

Οι Δήμοι δύνανται να συνεργάζονται με ΜΚΟ που αποδεδειγμένα διαθέτουν εμπειρία σε δράσεις συναφείς με το αντικείμενο της παρούσας, η οποία θα τεκμηριώνεται από σχετικά έγγραφα. Σε κάθε περίπτωση ο Δικαιούχος Δήμος θα έχει την πλήρη ευθύνη της υλοποίησης του έργου. Στις περιπτώσεις που ο Δήμος επιλέξει να συμπράξει με ΜΚΟ, υπογράφεται Σύμφωνο Συνεργασίας, στο οποίο περιγράφονται ο ρόλος και οι αρμοδιότητες του κάθε Φορέα.

Η υλοποίηση της πράξης με ίδια μέσα δύναται να συμπεριλαμβάνει και αναθέσεις σε εξωτερικούς παρόχους-αναδόχους σύμφωνα με τους κανόνες δημοσίων συμβάσεων, όπου αυτό κρίνεται απαραίτητο.

Σε κάθε δήμο μπορεί να χρηματοδοτηθεί μόνο μία πράξη. Σε περίπτωση που ο δικαιούχος (Δήμος) υποβάλλει μία πρόταση και για τις δύο δράσεις, υποβάλει ένα Τεχνικό Δελτίο Έργου με ένα Υποέργο. Το Τεχνικό Παράρτημα Υλοποίησης με Ίδια Μέσα θα περιλαμβάνει δύο Πακέτα Εργασίας, ένα για την κάθε μία δράση, ώστε να επιτυγχάνεται καλύτερα η παρακολούθηση της υλοποίησης.

1. **Διάρκεια της προτεινόμενης πράξης**

Η υλοποίηση της πράξης θα έχει διάρκεια έως 36 μήνες από την στιγμή της έναρξης. Σε κάθε περίπτωση, η ολοκλήρωση της υλοποίησης της πράξης δεν πρόκειται να υπερβεί την 31/12/2029.

1. **Ωφελούμενα άτομα**

Νήπια, παιδιά και γονείς περιθωριοποιημένων ειδικών κοινωνικών ομάδων, όπως οι Ρομά που διαβιούν σε οικισμούς – καταυλισμούς Ρομά των δήμων της περιοχής παρέμβασης[[1]](#footnote-1).

Η επιλογή των ωφελουμένων θα γίνεται σε ετήσια βάση από το Δήμο και τις αρμόδιες υπηρεσίες του σε συνεργασία με το Κέντρο Κοινότητας / Παράρτημα Ρομά, όπου υφίσταται.

|  |
| --- |
| **Ενδεικτικά Κριτήρια επιλογής ωφελουμένων** |
| Τακτική φοίτηση στο σχολείο (για την Δράση 1) |
| ΑΜΚΑ |
| Δικαιολογητικά ταυτοπροσωπίας (παιδιών και γονέων - κηδεμόνων) |
| Σύμφωνη γνώμη του/των γονέα/ων – κηδεμόνα/ων για συμμετοχή στο πρόγραμμα |
| Ύπαρξη ατομικών βιβλιαρίων υγείας |
| Άλλα |

Ο δικαιούχος απαιτείται να μεριμνήσει για τη δημοσιοποίηση της Πράξης και την ενημέρωση/πληροφόρηση των εν δυνάμει ωφελούμενων στο δήμο/οικισμό όπου αυτή θα υλοποιηθεί.

Σημειώνεται ότι ο δικαιούχος θα πρέπει να προβεί σε όλες τις απαραίτητες ενέργειες συνεργασίας και επικοινωνίας με τις Κοινωνικές Υπηρεσίες, Κέντρο Κοινότητας - Παράρτημα Ρομά, κ.α. της περιοχής τους και ενημέρωσης τους, προκειμένου να δρομολογήσουν τις απαιτούμενες ενέργειες / διαδικασίες συμμετοχής των ωφελουμένων στην πράξη.

1. **Αναλυτική περιγραφή**

Η πράξη στοχεύει στην ενδυνάμωση της ομάδας στόχου (νήπια (2-4 ετών) και παιδιά (4 ως 12 ετών) και στην διευκόλυνση της διαδικασίας ένταξης και προσαρμογής τους στον ευρύτερο κοινωνικό ιστό και στο σχολικό περιβάλλον.

Ειδικότερα, αντικείμενο αποτελεί η εφαρμογή εξειδικευμένων παρεμβάσεων σε άτομα που διαβιούν σε συνθήκες φτώχειας ή/και κοινωνικού αποκλεισμού (περιθωριοποιημένες ομάδες, όπως οι Ρομά), που θα συμβάλλουν στην άρση των διακρίσεων και στην προώθηση των ίσων ευκαιριών κοινωνικής ένταξης.

Οι χώροι που θα υλοποιείται η πράξη (βιωματικά εργαστήρια παιδιών και εργαστήρια νηπίων και συμβουλευτικής υποστήριξης γονέων), θα παραχωρούνται από τον Δήμο και θα πρέπει να είναι κατάλληλα διαμορφωμένοι, ενώ, σε περίπτωση που ο δήμος δεν τους διαθέτει θα ενοικιάζονται.

Οι δύο δράσεις θα υλοποιηθούν από τον Δικαιούχο με ίδια μέσα, συμπεριλαμβάνοντας και αναθέσεις σε εξωτερικούς παρόχους-αναδόχους, όπου αυτό κρίνεται απαραίτητο. Ειδικότερα, η Πράξη περιλαμβάνει δύο δράσεις με τις παρακάτω ενέργειες:

**Δράση 1: Βιωματικά Εργαστήρια και Συμμετοχή σε Παιδικές Κατασκηνώσεις**

Ενέργειες που περιλαμβάνονται στην δράση αφορούν:

α) Εργαστήρια βιωματικού χαρακτήρα

β) Συμμετοχή σε παιδικές κατασκηνώσεις

**Δράση 2: Παροχή υπηρεσιών κοινωνικής μέριμνας**

Ενέργειες της δράσης είναι:

α) Λειτουργία εργαστηρίων για νήπια

β) Εργαστήρια για Υποστήριξη-Συμβουλευτική γονέων.

Οι δύο δράσεις δύναται να υλοποιηθούν στο σύνολό τους ή μεμονωμένα, ανάλογα με τις ανάγκες της εκάστοτε περιοχής, είναι, όμως, υποχρεωτική η υλοποίηση και των δύο ενεργειών στο πλαίσιο της κάθε δράσης.

Αναλυτικότερα:

***Δράση 1: Βιωματικά Εργαστήρια και Συμμετοχή σε Παιδικές Κατασκηνώσεις***

* ***Ενέργεια 1. Εργαστήρια βιωματικού χαρακτήρα***

Η Ενέργεια αυτή στοχεύει στην δημιουργία εργαστηρίων που δύνανται να λειτουργούν καθ’ όλη την διάρκεια τους έτους (προετοιμασία των παιδιών για τη συμμετοχή τους σε παιδικές κατασκηνώσεις- συμμετοχή σε δραστηριότητες εντός της κατασκήνωσης – συμμετοχή σε δραστηριότητες μετά το τέλος της κατασκηνωτικής περιόδου).

Σε κάθε εργαστήριο θα συμμετέχουν έως 15 παιδιά, τα οποία θα χωρίζονται σε ομάδες ανάλογα με την ηλικία τους (π.χ. 4-5, 6 – 8, 9 – 12 ετών).

Οι προπαρασκευαστικές συναντήσεις προτείνεται να έχουν ενδεικτική διάρκεια 20 ωρών, να πραγματοποιούνται έως 2 φορές την εβδομάδα και σε χρονικό ορίζοντα τουλάχιστον δύο μηνών πριν την συμμετοχή στην κατασκήνωση. Κατά τη διάρκεια της σχολικής περιόδου οι συναντήσεις θα γίνονται εκτός των ωρών μαθημάτων σε απογευματινές ώρες.

Τα εργαστήρια μετά την κατασκηνωτική περίοδο θα πραγματοποιούνται ανά τακτά χρονικά διαστήματα (περίπου δύο φορές τον μήνα τουλάχιστον για ένα δίωρο), και με την σύνδεση φορέων από τον ευρύτερο τοπικό ιστό και κυρίως από τα σχολεία που προέρχονται οι ωφελούμενοι μαθητές.

Μέσα από τη συμμετοχή των παιδιών (ηλικίας 4-12 ετών) στα εργαστήρια θα ενισχυθεί η μάθηση κανόνων και υποχρεώσεων, οι βασικές λειτουργίες συνύπαρξης, ομαδικότητας και συμβίωσης με απώτερο στόχο την ανταπόκριση των παιδιών Ρομά στις συνθήκες της κατασκήνωσης και την επίτευξη κοινωνικής συνοχής και συνύπαρξης των παιδιών Ρομά με παιδιά μη Ρομά.

Η Ενέργεια αυτή θα υλοποιηθεί σε συνεργασία με τους γονείς των παιδιών με στόχο, αφενός την ηθική και πρακτική υποστήριξη των οικογενειών στα παιδιά τους, αφετέρου την αύξηση του χρόνου αλληλεπίδρασης γονέων-παιδιών σε εκπαιδευτικές δραστηριότητες, καθώς και συντονισμό της όλης προσπάθειας, ώστε να αποφευχθούν συγκρουόμενες ιδέες και πρακτικές.

Στο πλαίσιο των εργαστηρίων θα υλοποιούνται εκδηλώσεις - ημερίδες ευαισθητοποίησης των τοπικών πολιτισμικών και αθλητικών φορέων, των σχολείων, των συλλόγων γονέων και κηδεμόνων για τη σύνδεση των εργαστηρίων με συναφείς δραστηριότητες τοπικού χαρακτήρα και με στόχο την ομαδικότητα για την επίτευξη της κοινωνικής συνοχής και της συνύπαρξης. Ειδικότερα, θα πρέπει να διοργανώνονται τουλάχιστον δύο θεματικές εκδηλώσεις με μικτές ομάδες παιδιών σε επίπεδο κοινότητας για την προώθηση της κοινωνικής συνοχής και συνύπαρξης.

Επισημαίνεται ότι οι δραστηριότητες που θα αναπτυχθούν κατά την διάρκεια των προπαρασκευαστικών εργαστηρίων θα προκύπτουν από τις ανάγκες των παιδιών, αλλά και από τις παρεχόμενες πολιτισμικές και αθλητικές δραστηριότητες του δήμου, έτσι ώστε κατά το τρίτο στάδιο της παρέμβασης να καταστεί εφικτή η σύνδεση των δραστηριοτήτων των σχετικών τοπικών φορέων με τις δραστηριότητες του προγράμματος.

Οι δραστηριότητες θα είναι κύρια βιωματικού χαρακτήρα ώστε να είναι πιο εύκολη η προσαρμογή και ένταξη των παιδιών στην ομάδα. Επιπλέον, ο βιωματικός τρόπος προσέγγισης κυρίως πολιτισμικών θεμάτων, συμβάλλει στη διαδικασία κατανόησης του εαυτού, βοηθώντας την αρμονική συνύπαρξη των ωφελούμενων παιδιών με άλλα παιδιά, στην αυτοπεποίθηση και στην ανάπτυξη δεξιοτήτων. Κύρια αντικείμενα των εργαστηρίων βάσει και της δυναμικής του δήμου δύναται να είναι αθλητικές, μουσικο-θεατρικές δραστηριότητες, εργαστήρια νέων τεχνολογιών – φωτογραφίας, κ.α.

Μέσα από τη συμμετοχή των παιδιών στα εργαστήρια θα ενισχυθεί η μάθηση κανόνων και υποχρεώσεων, οι βασικές λειτουργίες συνύπαρξης, ομαδικότητας και συμβίωσης.

Τα βιωματικά προπαρασκευαστικά εργαστήρια θα υλοποιούνται κάθε χρόνο, δηλαδή τρεις (3) επαναλαμβανόμενοι κύκλοι εργαστηρίων για τα 3 έτη χρηματοδότησης της πράξης.

Για τις ανάγκες υλοποίησης της δράσης, ο Δικαιούχος συστήνει «Ομάδα Στήριξης», με προσλήψεις προσωπικού ή/και στελέχωση με εξωτερικούς συνεργάτες (συμβάσεις εργασίας ή έργου) ή/και διάθεση του απαραίτητου στελεχιακού δυναμικού (συνεργασία Δήμου και ΜΚΟ), η οποία ενδεικτικά και κατ’ ελάχιστο θα αποτελείται από:

|  |
| --- |
| **ΣΤΕΛΕΧΩΣΗ «ΟΜΑΔΑΣ ΣΤΗΡΙΞΗΣ»** |
| 1 Συντονιστής/ρια (Ψυχολόγος ή Κοινωνικός Λειτουργός) |
| 1 Ειδικός Παιδαγωγός |
| 1 Διαμεσολαβητής/τρια Ρομά |
| 2 Ειδικοί Συνεργάτες (Βοηθός παιδαγωγού, Γυμναστές, Θεατρολόγοι, Μουσικοί, εκπαιδευτές Νέων Τεχνολογιών, κλπ.) |

**Σημειώνεται ότι η «Ομάδα Στήριξης» θα προσφέρει τις υπηρεσίες της σε όλες τις δράσεις-ενέργειες της πράξης.** Ο προτεινόμενος αριθμός του προσωπικού καθώς και οι ειδικότητες της «Ομάδας Στήριξης» θα πρέπει να τεκμηριώνονται από τον Δικαιούχο ανάλογα με τον αριθμό των ωφελουμένων και των ενεργειών που προτίθεται να υλοποιήσει στο πλαίσιο της πράξης.

Επιπρόσθετα, κρίνεται σκόπιμη η επιμόρφωση της «Ομάδας Στήριξης» από ειδικούς παιδαγωγούς της ένταξης με εμπειρία στην ανάπτυξη βιωματικών μεθοδολογιών.

Η «Ομάδα Στήριξης» σε συνεργασία με τον Δήμο (Κέντρο Κοινότητας, Παράρτημα Ρομά, όπου υφίσταται), τα σχολεία της περιοχής όπου φοιτούν οι μαθητές/τριες και τους τοπικούς φορείς (πολιτισμικοί και αθλητικοί σύλλογοι – και αντίστοιχες ιδιωτικές πρωτοβουλίες) θα εξειδικεύσει το πρόγραμμα σε ετήσια βάση και για τα τρία στάδια της δράσης.

Ο Δικαιούχος θα υποβάλει πρόταση για ….. Χ ομάδες, για Χ κύκλους βιωματικών εργαστηρίων και για Χ… κύκλους κατασκήνωσης, σύμφωνα με τον πληθυσμό της περιοχής και τις ανάγκες της τοπικής κοινότητας στο πλαίσιο της 3ετίας. Ειδικότερα, θα αναζητήσει την συνεργασία κατασκηνώσεων (δημόσιου και ιδιωτικού τομέα) –και θα συνάψει Σύμφωνο Συνεργασίας μαζί τους. Σε περίπτωση που δεν θα υπάρχει διαθεσιμότητα σε κατασκηνώσεις, δύναται τα εργαστήρια να συνεχίσουν την λειτουργία τους ανάλογα με τις ανάγκες της ομάδας.

* ***Ενέργεια 2. Συμμετοχή σε Παιδικές Κατασκηνώσεις***

Στη δεύτερη ενέργεια της δράσης τα παιδιά θα συμμετέχουν σε παιδικές κατασκηνώσεις με στόχο την προαγωγή της σωματικής, ψυχικής και πνευματικής καλλιέργειάς τους μέσω του αθλητισμού και της ομαδικής ζωής στη φύση. Οι αθλητικές, πολιτιστικές και ψυχαγωγικές δημιουργικές δραστηριότητες κεντρίζουν το ενδιαφέρον και την εφευρετικότητα των παιδιών, τους παρέχουν την ευκαιρία να εκφράσουν τον εσωτερικό τους κόσμο και να αναδείξουν τις δεξιότητες και τις ικανότητές τους.

Στις κατασκηνώσεις θα συμμετέχουν παιδιά Ρομά χωρισμένα σε ομάδες, με μέγιστο αριθμό 15 ατόμων ανά ομάδα. Συγκεκριμένα, η δράση των παιδικών κατασκηνώσεων θα υλοποιείται κατά την περίοδο του καλοκαιριού, από τα μέσα Ιουνίου έως τις αρχές Σεπτεμβρίου κάθε έτους. Τα παιδιά μπορούν να διαμείνουν μέχρι είκοσι μία (21) συνεχόμενες ημέρες κατ’ ανώτατο όριο, συμπεριλαμβανομένων και των ημερών προσέλευσης και αναχώρησης στην παιδική κατασκήνωση, σύμφωνα με την διάρκεια της κατασκηνωτικής περιόδου των επιλεγμένων κατασκηνώσεων.

Το πρόγραμμα θα καλύπτει τις δαπάνες συμμετοχής στην κατασκήνωση, όταν αυτή είναι ιδιωτική. Στην περίπτωση αυτή, ο δικαιούχος, μετά από ανοικτή πρόσκληση προς όλους τους ιδιωτικούς παρόχους[[2]](#footnote-2) και αξιολόγηση των προσφορών τους, θα συνάψει ιδιωτικό συμφωνητικό όπου θα ορίζεται ο ακριβής αριθμός των ωφελουμένων ανά κατασκηνωτική περίοδο, οι ημέρες διαμονής των ωφελουμένων στην κατασκήνωση και οι προσφερόμενες υπηρεσίες. Η χρηματοδότηση θα καλύπτει το κόστος του κάθε παιδιού για όλη τη διάρκεια της διαμονής του στην κατασκήνωση.

Για τη διασφάλιση της ομαλής και κοινής συνύπαρξης των παιδιών Ρομά και μη, απαιτείται η υποστήριξη των παιδιών από το προσωπικό της «Ομάδας Στήριξης», προκειμένου να εργαστούν συντονισμένα, οργανωμένα και με μεθοδικότητα στις δραστηριότητες της κατασκήνωσης. Κατά τη διάρκεια της κατασκηνωτικής περιόδου αποτελεί προϋπόθεση η παρουσία και ειδικών συνεργατών/τριών, μελών της Ομάδας Στήριξης, οι οποίοι/ες σε συνεργασία με τις/τους ομαδάρχες, διαμεσολαβητές/τριες και το προσωπικό της κατασκήνωσης, θα διοργανώνουν εργαστήρια με αντίστοιχες θεματικές των προπαρασκευαστικών εργαστηρίων, στα οποία θα συμμετέχουν και παιδιά από τον ευρύτερο πληθυσμό της κατασκήνωσης με στόχο την ομαλή συνύπαρξη των παιδιών και την εξασφάλιση της αποκόμισης εμπειριών και δεξιοτήτων που προάγουν την κοινωνική ένταξη.

Για την επιτυχία της δράσης είναι αναγκαία η προετοιμασία των παιδιών με παροχή του κατάλληλου ρουχισμού και εξοπλισμού, καθώς και η κάλυψη της μετακίνησής τους (προς και από την κατασκήνωση). Η μετακίνηση των παιδιών θα πραγματοποιηθεί με ευθύνη του φορέα υλοποίησης[[3]](#footnote-3).

Αναφορικά με την προετοιμασία των παιδιών, το κάθε παιδί θα παραλαμβάνει τη «Βαλίτσα κατασκηνωτή/τριας» με είδη προσωπικής υγιεινής, κολυμβητικό εξοπλισμό, ρουχισμό και εσώρουχα, υποδήματα, λευκά είδη, κ.λπ.

Επισημαίνεται ότι τα ωφελούμενα παιδιά δεν πρέπει να υπερβαίνουν το 30% της δυναμικότητας της εκάστοτε κατασκήνωσης.

|  |
| --- |
| **ΕΝΔΕΙΚΤΙΚΟΣ ΕΞΟΠΛΙΣΜΟΣ ΚΑΤΑΣΚΗΝΩΤΗ/ΤΡΙΑΣ**   * Βαλίτσα ή Σάκος * Κουβέρτα ή υπνόσακος * Μαξιλάρι * Δύο σετ σεντόνια με μαξιλαροθήκες * Πέντε σετ ένδυσης (μπλούζες, παντελόνια-σορτς) * Δεκαπέντε σετ εσώρουχων, κάλτσες * Πιζάμα ή νυχτικό * Ένα ελαφρύ μπουφάν – ζακέτα * Δύο μαγιώ * Δύο πετσέτες κολύμβησης * Δύο πετσέτες για ατομική καθαριότητα (μικρή και μεγάλη πετσέτα) * Ένα ζευγάρι πέδιλα * Ένα ζευγάρι αθλητικά παπούτσια * Ένα ζευγάρι παντόφλες-σαγιονάρες * Ένα καπέλο * Φακός με μπαταρίες * Ένα σετ με είδη ατομικής υγιεινής (οδοντόβουρτσα, οδοντόπαστα, χτένα, σαμπουάν, σαπούνι, ψαλίδι, αντικουνουπικό, λοσιόν αντιψειρίασης, αντηλιακό, σερβιέτες κ.λπ.).   *\* Θα πρέπει να συνυπολογισθεί ένα ποσοστό αντικατάστασης φθορών ειδικά στα είδη ρουχισμού & υπόδησης*. |

***Δράση 2: Παροχή υπηρεσιών κοινωνικής μέριμνας***

* ***Ενέργεια 1. Εργαστήρια νηπίων***

Η ενέργεια αυτή αφορά σε βιωματικά εργαστήρια στα οποία θα συμμετέχουν παιδιά νηπιακής ηλικίας 2 έως 4 ετών (ηλικία εγγραφής στην υποχρεωτική εκπαίδευση). Μέσω των εργαστηρίων, θα παρέχονται προπαρασκευαστικές ενέργειες για την ένταξη των παιδιών σε δομές φροντίδας και στην πρωτοβάθμια εκπαίδευση. Η λειτουργία των εργαστηρίων θα είναι 2 έως 4 ώρες ημερησίως και κατά προτίμηση, τις πρωινές ώρες.

Η υλοποίηση των εργαστηρίων θα πραγματοποιείται από το προσωπικό της Ομάδας Στήριξης, και για το λόγο αυτό σκόπιμη κρίνεται η στελέχωση της Ομάδας με έμπειρο προσωπικό όπως: ειδικοί παιδαγωγοί, κοινωνικοί λειτουργοί, παιδοψυχολόγοι και γονείς-διαμεσολαβητές.

Σκοπός της ενέργειας είναι η ανάπτυξη των ικανοτήτων των νηπίων και η προετοιμασία τους για το νηπιαγωγείο μέσα από ένα πλέγμα δραστηριοτήτων, βασισμένο στις αρχές της βιωματικής μάθησης, που θα τους επιτρέπει να εμπλακούν ενεργά στο παιχνίδι της γνώσης, από τα πρώτα χρόνια της ζωής τους. Τα νήπια που θα συμμετέχουν στο πρόγραμμα θα αποκτούν ερεθίσματα και δεξιότητες διασκεδάζοντας, ενώ παράλληλα θα απολαμβάνουν τα οφέλη της κοινωνικής ζωής που απορρέουν από τη συμμετοχή στην ομάδα.

Η κάθε ομάδα στο βιωματικό εργαστήρι θα αποτελείται από περίπου 12 παιδιά.

* ***Ενέργεια 2. Εργαστήρια Υποστήριξης - Συμβουλευτικής γονέων***

Το εργαστήρι γονέων θα παρέχει υποστηρικτικές και συμβουλευτικές υπηρεσίες ανάλογα με τις ανάγκες των γονέων, και ειδικότερα των μητέρων. Ενδεικτικά δύναται να αναπτύξει δραστηριότητες όπως:

* *Σχολές Γονέων:* Η δράση περιλαμβάνει ομαδικές συναντήσεις με γονείς ώστε να εκπαιδευτούν σε θέματα που αφορούν τον γονεϊκό τους ρόλο και τη σχέση τους με τα παιδιά.
* *Ατομικές (Οικογενειακές) Συναντήσεις-Ψυχολογική Στήριξη: Θέματα που αφορούν την κάθε οικογένεια ως εξατομικευμένη περίπτωση μέσα από την καταγραφή και αξιολόγηση των εκάστοτε αναγκών.*
* *Συμβουλευτική για Ιατρική και φαρμακευτική φροντίδα: Συμβουλευτική και ενημέρωση για ιατρικά ζητήματα και εξετάσεις. Ενημέρωση για απαραίτητους εμβολιασμούς και στήριξη για επισκέψεις στις δημόσιες δομές υγείας.*

Τα εργαστήρια γονέων προτείνεται να λειτουργούν παράλληλα με τα εργαστήρια νηπίων σε ημερήσια βάση ή ανάλογα με τον διαθέσιμο χρόνο των γονέων. Σε κάθε περίπτωση, απαιτείται η συμμετοχή των γονέων στα εργαστήρια τουλάχιστον δύο φορές την εβδομάδα.

Στο πλαίσιο αυτό μπορεί να δημιουργηθεί και ομάδα ενδυνάμωσης των γυναικών της περιοχής παρέμβασης.

1. **Επιλέξιμες Δαπάνες & Ενδεικτικό Κόστος**

Επιλέξιμες δαπάνες:

1. Άμεσες δαπάνες προσωπικού: οι άμεσες επιλέξιμες δαπάνες προσωπικού ορίζονται σύμφωνα με την Υπουργική Απόφαση «Εθνικοί Κανόνες Επιλεξιμότητας των δαπανών των πράξεων των Προγραμμάτων 2021-2027» (Άρθρο 15 της ΥΑ 114947 (ΦΕΚ 6132 Β΄/ 1-12-2022), και αποζημιώνονται βάσει παραστατικών.
2. Λοιπές άμεσες δαπάνες (πλην άμεσων δαπανών προσωπικού όπως ενδεικτικά: Ενοίκια, Δαπάνες εισιτηρίων εισόδου σε θεάματα, μουσεία, κλπ., Αμοιβών παροχής υπηρεσιών κλπ εξόδων στο πλαίσιο των παρεχόμενων προς τα ωφελούμενα άτομα υπηρεσιών της δομής, Κόστος συμμετοχής σε ιδιωτικές κατασκηνώσεις, Δαπάνες στο πλαίσιο των ενεργειών δημοσιότητας, ευαισθητοποίησης, δικτύωσης που υλοποιεί ο δικαιούχος, Αγορά αναλώσιμων, κλπ. (βλέπε συνημμένο excel)

Οι άμεσες δαπάνες προσωπικού και οι λοιπές άμεσες θα αποζημιώνονται βάσει παραστατικών.

1. Έμμεσες δαπάνες, όπως λειτουργικά έξοδα, δαπάνες μετακίνησης ωφελούμενων και προσωπικού από και προς τις κατασκηνώσεις ή άλλες δραστηριότητες (δεν περιλαμβάνονται οι δαπάνες τακτικής μετακίνησης των εργαζομένων από την οικία τους στον χώρο εργασίας και αντίστροφα).

Οι έμμεσες δαπάνες θα αποζημιώνονται με ποσοστό 15% επί των επιλέξιμων άμεσων δαπανών προσωπικού, σύμφωνα με το Άρθρο 32. 3β της ΥΑ 114947 (ΦΕΚ 6132 Β΄/ 1-12-2022).

Στον παρακάτω πίνακα παρουσιάζονται ενδεικτικές επιλέξιμες άμεσες δαπάνες ανά είδος δράσης και ενέργειας, καθώς και ενδεικτικός προϋπολογισμός αυτών.

|  |  |  |
| --- | --- | --- |
| **ΔΡΑΣΗ 1: ΒΩΜΑΤΙΚΑ ΕΡΓΑΣΤΗΡΙΑ & ΣΥΜΜΕΤΟΧΗ ΣΕ ΠΑΙΔΙΚΕΣ ΚΑΤΑΣΚΗΝΩΣΕΙΣ** | | |
| **ΕΝΕΡΓΕΙΑ 1. ΒΙΩΜΑΤΙΚΑ ΕΡΓΑΣΤΗΡΙΑ ΠΑΙΔΙΩΝ (4-12 ΕΤΩΝ)** |  |  |
| Επιμόρφωση «Ομάδας Στήριξης» | 10 3ωρες Συνεδρίες | Μέσο κόστος ανά συνεδρία 150€ |
| Εκδηλώσεις / ενέργειες δημοσιότητας & ευαισθητοποίησης της κοινότητας των ωφελουμένων και της ευρύτερης κοινότητας | 3 Ημερίδες /έτος | 2.000 € / ημερίδα |
| Κόστος ενοικίασης αιθουσών-χώρων διεξαγωγής των εργαστηρίων |  | 500 € / μήνα |
| Δαπάνες υλικών για την ανάπτυξη δραστηριοτήτων |  | 1.500 € / έτος |
| Σίτιση ωφελουμένων |  | 5 € ανά ωφελούμενο / εργαστήριο |
| **ΕΝΕΡΓΕΙΑ 2. ΣΥΜΜΕΤΟΧΗ ΣΕ ΠΑΙΔΙΚΕΣ ΚΑΤΑΣΚΗΝΩΣΕΙΣ** |  |  |
| Κόστος Συμμετοχής ωφελουμένων σε ιδιωτικές κατασκηνώσεις |  | 800 € / ωφελούμενο παιδί / έτος |
| Δαπάνες για αγορά εξοπλισμού κατασκηνωτών/τριών (Βαλίτσα κατασκηνωτή/τριας) |  | 600 € / ωφελούμενο παιδί / έτος |
| Δαπάνες υλικών για διοργάνωση εργαστηρίων στην κατασκήνωση |  | 500 € / κατασκηνωτική περίοδο |
| **ΔΡΑΣΗ 2: ΕΡΓΑΣΤΗΡΙΑ ΠΑΙΔΙΩΝ & ΓΟΝΕΩΝ** | | |
| **ΕΝΕΡΓΕΙΑ 1. ΕΡΓΑΣΤΗΡΙΑ ΝΗΠΙΩΝ (2-4 ΕΤΩΝ) & ΕΝΕΡΓΕΙΑ 2. ΕΡΓΑΣΤΗΡΙΑ-ΣΥΜΒΟΥΛΕΥΤΙΚΗ ΓΟΝΕΩΝ** |  |  |
| Σίτιση νηπίων |  | 1.500 € / νήπιο / έτος |
| Δαπάνες για τον Εξοπλισμό των Εργαστηρίων & αναλώσιμα των εργαστηρίων |  | 8.000 € για το σύνολο της πράξης |
| Εκδηλώσεις / ενέργειες δημοσιότητας & ευαισθητοποίησης της κοινότητας των ωφελουμένων και της ευρύτερης κοινότητας | 2 Ημερίδες /έτος | 2.000 € / ημερίδα |

Τέλος, παρουσιάζονται παρακάτω οι ενδεικτικές και κατ΄ ελάχιστο ειδικότητες για την στελέχωση της «Ομάδας Στήριξης», η οποία θα παρέχει υπηρεσίες σε όλες τις επιμέρους ενέργειες/δράσεις ανάλογα με το αντικείμενο αυτών και τις ανάγκες των ωφελουμένων.

|  |  |  |
| --- | --- | --- |
| **ΟΜΑΔΑ ΣΤΗΡΙΞΗΣ** | **ΑΡΙΘΜΟΣ** | **ΕΝΔΕΙΚΤΙΚΟ ΕΤΗΣΙΟ ΚΟΣΤΟΣ (€)** |
| ΣΥΝΤΟΝΙΣΤΗΣ/ΤΡΙΑ (ΨΥΧΟΛΟΓΟΣ Ή ΚΟΙΝΩΝΙΚΟΣ/Η ΛΕΙΤΟΥΡΓΟΣ) | 1 | 24.000 |
| ΕΙΔΙΚΟΣ ΠΑΙΔΑΓΩΓΟΣ | 1 | 21.600 |
| ΔΙΑΜΕΣΟΛΑΒΗΤΕΣ/ΤΡΙΕΣ ΡΟΜΑ | 1 | 18000 |
| ΕΙΔΙΚΟΙ ΣΥΝΕΡΓΑΤΕΣ/ΤΡΙΕΣ (ΒΟΗΘΟΣ ΠΑΙΔΑΓΩΓΟΣ, ΓΥΜΝΑΣΤΗΣ/ΤΡΙΑ, ΘΕΑΤΡΟΛΟΓΟΣ, ΜΟΥΣΙΚΟΣ, ΕΚΠΑΙΔΕΥΤΗΣ/ΤΡΙΑ ΕΙΔΙΚΩΝ ΤΕΧΝΟΛΟΓΙΩΝ, κλπ.) | 2 ΑΤΟΜΑ | 5.000 ανά άτομο |

Σύμφωνα με τα παραπάνω, ο ενδεικτικός Π/Υ 3ετούς υλοποίησης για:

* το προσωπικό της Ομάδας Στήριξης (3 στελέχη και 2 ειδικοί συνεργάτες)
* 15 ωφελούμενα παιδιά με χωρισμό σε 2 ομάδες και συμμετοχή σε δύο κατασκηνωτικές περιόδους ανά έτος (1η δράση) και
* 12 νήπια με τους γονείς τους (2η δράση)

υπολογίζεται σε περίπου **450.000 €.**

1. Δημότες ή/και μόνιμοι κάτοικοι του Δήμου στον οποίο θα υλοποιηθούν οι δράσεις που έχουν εγγραφεί στην Κοινωνική Υπηρεσία / Κέντρο Κοινότητας-Παράρτημα ΡΟΜΑ (και στο αντίστοιχο μητρώο ωφελουμένων) του οικείου δήμου. [↑](#footnote-ref-1)
2. Πάροχοι: φυσικά ή νομικά πρόσωπα, δημοσίου ή ιδιωτικού δικαίου, που ασκούν επιχειρηματική δραστηριότητα και διατηρούν νόμιμα στην Ελλάδα επιχείρηση παιδικών κατασκηνώσεων, σύμφωνα με την Αριθ. Φ. 200/Γ2β/οικ. 6249 (ΦΕΚ 94/Β/87) ΥΑ και την Αριθ. οικ. 1277/89 (ΦΕΚ 199/Β/1989) ΥΑ, όπως τροποποιήθηκε και ισχύει. [↑](#footnote-ref-2)
3. Η μεταφορά των παιδιών θα γίνεται με δημοτικό πούλμαν, εφόσον υπάρχει σχετική διαθεσιμότητα, διαφορετικά είναι δυνατή η εκμίσθωση ιδιωτικού λεωφορείου. [↑](#footnote-ref-3)